ວັນທີ 7 ຕຸລາ ຄືວັນຄູແຫ່ງຊາດ ເຊິ່ງບັນດາຄູທັງຫຼາຍຮູ້ສຶກພາກພູມໃຈ ເມື່ອໄດ້ເລືອກອາຊີບຄູ ເປັນທາງເດີນຂອງຊີວິດ ແຕ່ອາດມີຄູຈຳນວນໜຶ່ງທີ່ໜ້າເປັນຫ່ວງນັ້ນຄື ພວກຄູອາສາທີ່ຮຽນຈົບຄູອອກໄປສອນຕາມໂຮງຮຽນຕ່າງແຂວງ ເພື່ອລໍເຂົ້າເປັນລັດຖະກອນຄູ ເພາະຄູບາງທ່ານ ໄດ້ສອນຫຼາຍປີຍັງບໍ່ມີວີ່ແວວໂຄຕ້າລັດຖະກອນ ຈຶ່ງຖອດໃຈເລີກລາຄວາມຝັນໄປຫຼາຍທ່ານ...!.
ວັນທີ 7 ຕຸລາທຸກປີ ພວກເຮົາຈັດວັນຄູເພື່ອລະນຶກເຖິງບຸນຄຸນຂອງຄູທີ່ມີຕໍ່ພາລະກິດການສ້າງຊາດ ເຊິ່ງໃນຂະນະດຽວກັນ ຄູເອງກໍ່ຄວນທົບທວນຂະບວນການສິດສອນຂອງຕົນເອງຄືນ ເພື່ອປັບປຸງພັດທະນາຄວາມຮູ້ ວິຊາສະເພາະທີ່ຕົນຮັບຜິດຊອບສິດສອນ ກົດໝາຍການສຶກສາສະບັບປັບປຸງ ປີ 2008 ມາດຕາ 42 ໄດ້ກຳນົດມາດຖານຂອງຄູ ດັ່ງລຸ່ມນີ້: (1) ຄູ ຕ້ອງມີຫຼັກໝັ້ນທັດສະນະການເມືອງທີ່ຖືກຕ້ອງ (2) ມີຄຸນສົມບັດສິນທຳປະຕິວັດ ມີຈັນຍາບັນ ຮັກອາຊີບຄູ ມີມະນຸດສຳພັນດີ ເປັນແບບຢ່າງໃຫ້ແກ່ນັກຮຽນ (3) ມີຄວາມຮູ້ ຄວາມສາມາດວິຊາສະເພາະ... ມາດຕາ 45 ໄດ້ກຳນົດພັນທະຂອງຄູດັ່ງນີ້: ສອນຄົ້ນຄວ້າຫຼັກສູດ ແລະ ບໍລິການວິຊາການແກ່ສັງຄົມ ສອນຕາມຫຼັກສູດ ຄວາມຮູ້ ວິຊາສະເພາະ ຫຼື ຄວາມຊຳນານຂອງຕົນ... ຜູ້ຂຽນຈຶ່ງຄິດສ່ວນຕົວວ່າ: ການຈະກ້າວສູ່ຄວາມເປັນຄູທີ່ໄດ້ມາດຕະຖານ ແລະ ເປັນຄູຄຸນະພາບຄູ ຕ້ອງໄດ້ເອົາໃຈໃສ່ຝຶກຝົນຄົ້ນຄວ້າພັດທະນາຕົນເອງ ສຳຄັນ ບໍ່ເປັນຄູຫຼົງຕົວເອງ.
ຄວາມເປັນຄູນັ້ນ ມີຫຼາຍອົງປະກອບເພື່ອຢຶດໝັ້ນໃນອາຊີບຂອງຕົນໃຫ້ກ້າວໜ້າ ແລະ ສຳຄັນກໍ່ແມ່ນໜ້າທີ່ອົບຮົມສັ່ງສອນນັກຮຽນໃຫ້ໄດ້ຄວາມຮູ້ ຕາມພັນທະ ແລະ ໜ້າທີ່ສ່ວນຕົວຜູ້ຂຽນຍັງຄິດອີກວ່າ: ການຮຽນຈົບຄູ ແລະ ຖືກບັນຈຸຄູນັ້ນ ເປັນພຽງຂັ້ນຕອນໜຶ່ງຂອງອາຊີບຄູ ແຕ່ບໍ່ທັນສົມບູນ ເພາະຂະບວນການຮຽນ-ການສອນ ຍຸກປັດຈຸບັນນີ້ ຕ້ອງໄດ້ພັດທະນາຄວາມຮູ້ວິຊາການທີ່ຈົບມາຢູ່ຕະຫຼອດເວລາ ພະພຸດທະເຈົ້າໄດ້ສອນໜ້າທີ່ຂອງຄູໄວ້ດັ່ງນີ້:
(1) ຄູ ຕ້ອງເຝິກຝົນແນະນຳລູກສິດໃຫ້ເປັນຄົນດີ.
(2) ຄູ ຕ້ອງສອນໃຫ້ແຈ່ມແຈ້ງບໍ່ປິດບັງ.
(3) ຄູ ຕ້ອງສອນວິຊາຄວາມຮູ້ໃຫ້ຈົບ.
(4) ຄູ ຕ້ອງຍົກຍ້ອງລູກສິດຕາມສົມຄວນ.
(5) ຄູ ຕ້ອງສອນລູກສິດໃຫ້ຮູ້ຈັກປະກອບອາຊີບລ້ຽງຕົນເອງ.
ສະຫຼຸບວ່າ: ວັນທີ 7 ຕຸລາ ທັງເປັນການສະຫຼອງວັນຄູ ເພື່ອນຶກເຖິງບຸນຄຸນຂອງຄູ ຜູ້ເຮັດໜ້າທີ່ພັດທະນາຊັບພະຍາກອນມະນຸດຂອງຊາດ ຂະນະດຽວກັນ ຄູທັງຫຼາຍ ກໍ່ບໍ່ຄວນຫຼົງຕົວເອງວ່າ ຮຽນຈົບແລ້ວ ໄດ້ເປັນຄູແລ້ວ ບໍ່ຕ້ອງຄົ້ນຄວ້າສຶກສາຕື່ມອີກ ພ້ອມນີ້ ຜູ້ບໍລິຫານການສຶກສາກໍ່ຕ້ອງຂຸ້ນຂ້ຽວຕາມທີ່ຜູ້ໃຫຍ່ເພິ່ນແນະນຳ.